Bratislava 6. decembra (TASR) - Predseda Demokratickej strany (DS) Ľudovít Kaník si nemyslí, že nový politický subjekt - Občianska konzervatívna strana (OKS) - výrazným spôsob zasiahne do voličského potenciálu slovenskej pravice. Vznik politického subjektu, ktorého zakladateľmi sú bývalí vrcholní predstavitelia DS, považuje za zbytočné a nešťastné riešenie.
"Pre voličov pravice nie je pozitívnou víziou a znamená ďalšie štiepenie pravice na Slovensku," povedal dnes Kaník pre TASR. Dodal, že v prípade zakladateľov OKS, ktorí z DS odišli pre názorové a hodnotové rozpory, sa opakuje rovnaký scenár: "Zakladatelia tejto strany prešli podobným spôsobom viacero politických subjektov, vystúpili z nich, aby niečo založili a aby potom znova do niečoho vstúpili a znova vystúpili," vyhlásil líder DS.
OKS bude mať v sobotu 8. decembra v Bratislave ustanovujúci snem. Podľa slov člena prípravného výboru Petra Tatára najbližšími politickými partnermi pre OKS sú Kresťanskodemokratické hnutie a Strana maďarskej koalície. OKS vzniká z neformálneho názorového združenia Občianskeho konzervatívneho spoločenstva, založeného 19. mája 2001 v Martine. O jeho premene na politickú stranu rozhodlo celoslovenské zhromaždenie 10. novembra vo Zvolene. OKS vzniklo z popudu bývalých členov DS po nástupe nového vedenia na čele s Ľudovítom Kaníkom.